ส่วนที่ 1

ข้อมูลสรุป (Executive Summary)

บริษัท ชูโอ เซ็นโก (ประเทศไทย) จำกัด (มหาชน) เริ่มต้นก้าวสู่วงการธุรกิจโฆษณา
ด้วยการเป็นนายหน้าตัวแทน และรับทำโฆษณาแบบครบวงจรตั้งแต่ปี 2506 จวบจนถึงปัจจุบันกว่า 45
ปี ที่บริษัทได้สร้างสรรค์ผลงานด้านโฆษณาให้กับสินค้าที่มีชื่อเสียงเป็นจำนวนมากมาย
ซึ่งเป็นเครื่องยืนยันความเป็นมืออาชีพของบริษัทได้เป็นอย่างดี เช่น โฆษณารถจักรยานยนต์ฮอนด้า
รถยนต์ฮอนด้า บะหมี่กึ่งสำเร็จรูปตรายำยำ เครื่องใช้ไฟฟ้าฮิตาชิ สถาบันการเงินอิออน
บราเดอร์พริ้นเตอร์ ชุดชั้นในซาบีน่า สายการบินบางกอกแอร์เวย์ส ห้างสรรพสินค้าโตคิว
น้ำผลไม้ทิปโก้ มอสเบอร์เกอร์ และเมเจอร์ ดิเวลลอปเม้นท์ เป็นต้น

ด้วยประสบการณ์อันยาวนาน สู่ประสิทธิภาพและประสิทธิผลในการให้บริการ
รวมถึงการนำลูกค้าสู่จุดมุ่งหมายแห่งความสำเร็จในธุรกิจอันหลากหลาย บริษัท ชูโอ เซ็นโก
(ประเทศไทย) จำกัด (มหาชน) จึงจนได้รับแต่งตั้งให้เป็นแกนนำในการกำหนดนโยบายการลงทุน
และดูแลการดำเนินธุรกิจของกลุ่มบริษัท ชูโอ เซ็นโก แอดเวอร์ไทซิ่ง จำกัด ในภูมิภาคเอเชีย
(ยกเว้นญี่ปุ่น) ซึ่งกระจายอยู่ในประเทศต่างๆ รวม 9 แห่งด้วยกัน ได้แก่ ไทย ญี่ปุ่น ฮ่องกง
อินโดนีเซีย สิงคโปร์ เวียดนาม มาเลเซีย ไต้หวัน และกัมพูชา

นอกจากการสร้างสรรค์งานโฆษณาอันโดดเด่น อาทิ โฆษณาทางโทรทัศน์ วิทยุ
สิ่งพิมพ์ประเภทหนังสือพิมพ์ นิตยสาร ป้ายบิลบอร์ด และสื่อเคลื่อนที่ต่างๆ เป็นต้น
บริษัทยังให้บริการลูกค้าแบบครบวงจร
อันประกอบไปด้วยงานวางแผนกลยุทธ์ด้านการตลาดและโฆษณา การจัดกิจกรรมพิเศษ
การตกแต่งหน้าร้าน การบริการสื่อสิ่งพิมพ์สนับสนุน การวางแผนและซื้อสื่อ การประชาสัมพันธ์
และการผลิตงานด้านวีดีโอครบวงจร

บริษัทได้ทำงานแบบทุกมิติเพื่อให้ทุกโครงการของลูกค้าประสบความสำเร็จอย่างแท้จริง
ด้วยการร่วมกับธุรกิจที่มีความสัมพันธ์กัน เช่น งานด้านการวางแผนและซื้อสื่อโฆษณา
บริษัทได้ร่วมธุรกิจกับกลุ่มอีจีส (อังกฤษ) ซึ่งเป็นบริษัทมีเดียอิสระที่มีความเชี่ยวชาญด้านสื่อ
และมีเครือข่ายใหญ่ที่สุดในโลก โดยผ่านบริษัท คาราท (ประเทศไทย) จำกัด
ซึ่งประกอบธุรกิจรับวางแผนสื่อโฆษณา การเลือกสื่อ การจองสื่อ การซื้อสื่อเพื่อการโฆษณา
และทั้งหมดนี้ก็เพื่อให้ลูกค้าได้รับบริการที่ดีที่สุด ครอบคลุมรอบตัวแบบการสื่อสารแบบครบวงจร หรือ
360^(o) communication สู่ความสำเร็จ และความพึงพอใจสูงสุด

ในช่วงปี 2551 ที่ผ่านมา ประเทศต่างๆ
ทั่วโลกกำลังประสบปัญหาวิกฤติทางการเงินและต้องเผชิญกับปัญหาเศรษฐกิจโลกชะลอตัว
ซึ่งปัญหาเหล่านี้ได้ส่งผลกระทบต่อภาวะเศรษฐกิจของประเทศไทยที่เริ่มชะลอตัวลงในช่วงปลายปี
2551 จึงส่งผลทำให้ธุรกิจโฆษณาเองเริ่มชะลอตัวตามมา โดยจะเห็นได้จากเม็ดเงินโฆษณารวมในปี
2551 จำนวน 89,488 ล้านบาท (2550: 92,035 ล้านบาท) ลดลงจำนวน 2,547 ล้านบาท
หรือคิดเป็นร้อยละ 2.77[1] ซึ่งเป็นการติดลบครั้งแรกของอุตสาหกรรมนับตั้งแต่ปี
2542การที่เม็ดเงินโฆษณารวมลดลงนั้นเป็นผลมาจากการที่บริษัทส่วนใหญ่ต่างเริ่มมีการใช้จ่ายอย่างระมัดระวังมากยิ่งขึ้น
เพื่อเตรียมความพร้อมในการเผชิญกับความไม่แน่นอนที่อาจเกิดขึ้นในอนาคต
โดยมีการชะลอการใช้งบโฆษณาออกไป เพื่อรอดูสถานการณ์ต่อไปในอนาคต

สำหรับผลการดำเนินงานในปี 2551 ที่ผ่านมา กลุ่มบริษัทมีกำไรสุทธิจำนวน 13.58 ล้านบาท
(2550: 22.67 ล้านบาท) โดยลดลงจากปี 2550 จำนวน 9.09 ล้านบาท หรือลดลงร้อยละ
40.08 โดยในปี 2551 กลุ่มบริษัทมีรายได้ค่านายหน้าและบริการจำนวน 288.87 ล้านบาท
(2550: 282.65 ล้านบาท) ซึ่งเพิ่มขึ้น 6.22 ล้านบาท คิดเป็นร้อยละ 2.20
เนื่องจากกลุ่มบริษัทมีลูกค้ารายใหม่เพิ่มขึ้นประกอบกับในปี 2551
กลุ่มบริษัทได้รับแคมเปญใหม่จากลูกค้าหลักรายเดิมของกลุ่มบริษัทเพิ่มมากขึ้น
ในขณะที่รายได้อื่นลดลงจำนวน 14.79 ล้านบาทหรือลดลงร้อยละ 46.93
ซึ่งเป็นผลมาจากการลงลงของกำไรจากการขายเงินลงทุนเป็นหลัก นอกจากนั้น
กลุ่มบริษัทมีค่าใช้จ่ายเกี่ยวกับพนักงานและการบริหารเพิ่มขึ้น 10.62 ล้านบาทหรือเพิ่มขึ้นร้อยละ
4.04

สำหรับก้าวต่อไปของกลุ่มบริษัท ชูโอ เซ็นโก ซึ่งกำลังมุ่งสู่การเป็น
“ผู้เชี่ยวชาญด้านการสื่อสารทางการตลาดในเอเชีย”
เราจะใช้ความมุ่งมั่นอย่างที่สุดในการสร้างความสำเร็จร่วมกันสำหรับทุกฝ่าย ไม่ว่าจะเป็นผู้ถือหุ้น
ลูกค้า ผู้จัดหา หรือพนักงาน เพื่อผ่านช่วงเวลาที่นับว่ายากยิ่งที่สุดแห่งต้นศตวรรษ

[1] ที่มา: Nielsen Media Research